Príloha č. 5

Informácia o plnení odhadov kontrahovania a čerpania finančných prostriedkov
 zo štrukturálnych fondov a štátneho rozpočtu

Predkladaný materiál poskytuje stručné informácie a údaje o vyhodnotení výhľadového plánu kontrahovania a čerpania finančných prostriedkov zo štrukturálnych fondov a štátneho rozpočtu k 15. 7. 2007, ktorý bol predmetom rokovania koordinačnej porady členov vlády SR zodpovedných za čerpanie eurofondov dňa 5. 9. 2007. 

Výhľadový plán kontrahovania a čerpania finančných prostriedkov zo štrukturálnych fondov a štátneho rozpočtu k 15. 7. 2007 sledoval obdobie od programového obdobia 2004 – 2006 kumulatívne do 15. 7. 2007 s výhľadom zazmluvnenia a čerpania do 31. 12. 2007 a 31. 12. 2008.

Po zhodnotení aktualizovaných údajov, ktoré boli predložené jednotlivými riadiacimi orgánmi k  31. 12. 2007 s údajmi uvedenými v materiáli „Výhľadový plán kontrahovania a čerpania finančných prostriedkov zo štrukturálnych fondov a štátneho rozpočtu k 15. 7. 2007“ môžeme konštatovať nasledovné:

Oblasť zazmluvnenia

Všetky riadiace prípadne sprostredkovateľské orgány si v pôvodnom výhľadovom pláne kontrahovania k 15. 7. 2007 stanovili plán zazmluvniť všetky voľné finančné prostriedky z alokácie programového obdobia 2004 - 2006, čo predstavovalo 4 059,7 mil. Sk 
do 31. 12. 2007. V prípade naplnenia stanoveného plánu k 15. 7. 2007, by alokácia na celé programové obdobie 2004-2006 bola zazmluvnená na 99,6%. 

Na základe skutočného stavu zazmluvňovania k 31. 12. 2007 vyplýva, že jednotlivé rezorty nesplnili plán zazmluvňovania k 15. 7. 2007 v objeme 672,94 mil. Sk. Tieto finančné prostriedky sú prerozdelené do plánu zazmluvnenia v I. až III. štvrťroku 2008.

Podľa aktualizovaných plánovaných odhadov k 31. 12. 2007 pri dodržaní finančných objemov stanovených jednotlivými riadiacimi orgánmi by Slovensko malo zazmluvniť celkovú alokáciu roku 2004 - 2006 v objeme 62 865,39 mil. Sk, čo predstavuje 100,65%.

Oblasť čerpania

Informácia k zhodnoteniu čerpania finančných prostriedkov zo štrukturálnych fondov a štátneho rozpočtu s plánovaným čerpaním za 2. polrok 2007 

Na základe údajov z materiálu Výhľadový plán kontrahovania a čerpania finančných prostriedkov zo štrukturálnych fondov a štátneho rozpočtu je možné zhodnotiť reálne čerpania finančných prostriedkov  ŠF a ŠR v rámci jednotlivých programových dokumentov s plánovaným čerpaním za III. a IV. štvrťrok roku 2007.

Programový dokument

Plán čerpania ŠF a ŠR
v 2. polroku 2007
v mil. SKK

Skutočné čerpanie
ŠF a ŠR 
za 2. polrok 2007
v mil. SKK

Rozdiel medzi skutočným
a plánovaným 
čerpaním
ŠF a ŠR 
v mil. SKK

OP Základná infraštruktúra | 5 093,80 | 3 510,46 | -1 583,34
SOP Priemysel a služby | 1 454,60 | 893,33 | -561,27
SOP Poľnohospodárstvo a rozvoj vidieka | 1 185,00 | 1 188,73 | 3,73
SOP Ľudské zdroje | 1 423,50 | 1 170,12 | -253,38
JPD Bratislava Cieľ 2 | 680,00 | 744,53 | 64,53
JPD Bratislava Cieľ 3 | 797,40 | 471,63 | -325,77
CIP EQUAL | 157,69 | 193,05 | 35,36
CIP INTERREG IIIA Rakúsko - SR | 44,60 | 108,04 | 63,44
CIP INTERREG IIIA SR - ČR | 35,90 | 31,66 | -4,24
CIP INTERREG IIIA Poľsko - SR | 77,10 | 117,68 | 40,58
CIP INTERREG IIIA Maďarsko - SR - Ukrajina | 68,30 | 120,79 | 52,49
SPOLU ZA CSF | 11 017,89 | 8 550,02 | -2 467,87

V 2. polroku 2007 plánovali riadiace orgány a sprostredkovateľské orgány pod riadiacim orgánom čerpať finančné prostriedky ŠF a ŠR v celkovej výške 11 017,89 mil. Sk. Tento plán sa podarilo splniť len na 77,6 %, nakoľko reálne čerpanie ŠF a ŠR v sledovanom období na základe schválených súhrnných žiadostí o platbu na platobnom orgáne dosiahlo sumu 8 550,02 mil. Sk. T.z., že rozdiel medzi čerpaním, ktoré mali RO a SORO v pláne dosiahnuť a reálnym čerpaním činí 2 467,87 mil. Sk, ktoré sa im nepodarilo v tomto období vyčerpať.

Medzi programy, ktoré nesplnili predpokladaný plán čerpania patria:

•	OP Základná infraštruktúra s rozdielom 1 583,34 mil. Sk, 
•	SOP Priemysel a služby  s rozdielom 561,27 mil. Sk, 
•	JPD Bratislava Cieľ 3 s rozdielom 325,77 mil. Sk,
•	SOP Ľudské zdroje s rozdielom 253,38 Sk,
•	CIP INTERREG IIIA SR-ČR s rozdielom 4,24 mil. Sk. 

Naopak, sú programy, ktoré vyčerpali viac finančných prostriedkov ako si naplánovali:
 
•	JPD Bratislava Cieľ 2 s rozdielom 64,53 mil. Sk,
•	CIP INTERREG IIIA Rakúsko–SR s rozdielom 63,44 mil. Sk,
•	CIP INTERREG IIIA Maďarsko–SR–Ukrajina s rozdielom 52,49 mil. Sk,
•	CIP INTERREG IIIA Poľsko–SR s rozdielom 40,58 mil. Sk,
•	CIP EQUAL s rozdielom 35,36 mil. Sk,
•	SOP Poľnohospodárstvo a rozvoj vidieka s rozdielom 3,73 mil. Sk,

Z hľadiska toho, ktorý program sa najviac priblížil skutočným čerpaním za 2. polrok 2007 k plánu, je možné vyzdvihnúť SOP Poľnohospodárstvo a rozvoj vidieka, ktorý prekročil plán čerpania o 3,73 mil. Sk. Naopak, najväčší rozdiel medzi plánovanou sumou čerpania a sumou reálneho čerpania je pri OP Základná infraštruktúra, ktorý nesplnil predpokladaný plán čerpania o 1 583,34 mil. Sk.       

Záver

Predložené informácie a údaje nie je možné považovať za konečné vo vzťahu k uvedeným plánovaným hodnotám pre zazmluvnenie a čerpanie finančných prostriedkov 
zo štrukturálnych fondov a štátneho rozpočtu. 

V prípade ukončenia programového obdobia 2004-2006 má veľký význam efektívne vyčerpanie zostávajúcich finančných prostriedkov. V tejto súvislosti je potrebné neustále a pravidelné monitorovanie a následne prijímanie adekvátnych opatrení zo strany riadiacich a sprostredkovateľských orgánov ako aj ďalších subjektov zapojených do celého procesu riadenia a implementácie ŠF. 

Z aktualizovaných plánov riadiacich orgánov k 31. 12. 2007 vyplýva, že v priebehu roka 2008 (I. – III. štvrťroku 2008) plánujú ešte zazmluvniť 672,94 mil. Sk. 
Ako najčastejšie dôvody, ktoré prispeli k nenapĺňaniu zazmluvnenia boli:
•	odstúpenie KP/PP od zmlúv o poskytnutí NFP, s tým súvisiaci výber projektov zo zásobníka projektov a administratívne spracovanie tohto procesu až po prípravu na uzatvorenie zmluvy o NFP,
•	zrušenie procesu verejného obstarávania, 
•	neskoré ukončenie procesu verejného obstarávania, 
•	zníženie vysúťaženej sumy z verejného obstarávania. 

V oblasti čerpania riadiace orgány podľa aktualizovaných predbežných odhadov k 31. 12. 2007 plánujú vyčerpať 24 757,46 mil. Sk. 

Plán čerpania ŠF a ŠR na rok 2008 podľa aktualizovaných údajov k 31. 12. 2007
Operačný program | Plán čerpania v mil. Sk v jednotlivých štvrťrokoch 2008
| I. štvrťrok | II. štvrťrok | III. štvrťrok | IV. štvrťrok
OP Základná infraštruktúra | 2400,28 | 2205,47 | 1733,49 | 1480,23
SOP Priemysel a služby | 1175,15 | 1702,08 | 482,89 | 307,13
SOP Poľnohospodárstvo a rozvoj vidieka | 712,7 | 483,2 | 598 | 597,3
SOP Ľudské zdroje | 866,21 | 973,23 | 1053,83 | 1179,58
JPD Cieľ 2 | 120,06 | 180,06 | 300,09 | 598,21
JPD Cieľ 3 | 261,48 | 261,96 | 286,90 | 308,13
EQUAL | 102,47 | 102,47 | 102,47 | 102,47
Interreg IIIA AU-SK | 33,48 | 51,30 | 37,97 | 37,08
Interreg IIIA ČR-SR | 25,16 | 37,81 | 14,45 | 14,10
Interreg IIIA PL-SR | 51,06 | 63,09 | 49,23 | 27,74
Interreg IIIA HU-SK-UE | 50,99 | 83,79 | 48,03 | 31,70
Spolu | 5 799,03 | 6 144,44 | 4 707,35 | 4 683,66